google/wiki40b huggingface dataset:
Solung

Solung er ei norsk dialekt som prates i distriktet Solør, et landskap i Hedmark fylke som utgjøres av Glåmdalskommunene Våler, Åsnes og Grue, samt Brandval i Kongsvinger.
Solung er også en benevnelse på en person fra Solør.

Fonologi

Solung har ganske store forskjeller i uttale i forhold til bokmål. Innbyrdes er det også store forskjeller som for eksempel: Hvit ville blitt uttalt kvit i Våler, mens hvit brukes i Åsnes. Oss ville blitt uttalt äss i Grue mens det ville blitt uttalt øss i Åsnes.

Itakisme

Itakisme er at y blir uttalt i og diftongen øy blir uttalt ei. For eksempel blir setningen «Det var mye skog på øya» til «Det var mie skog på eia».

Palatalisering

Et kjent eksempel på palatalisering fra Solung er «Gærkute over høinnklaka plæklse».

Tjukk l

Tjukk l

Dativ

Solung benytter seg av dativ. Ho- og hannkjønn får -a endelse og intetkjønn får -i endelse. Bruken av dativ er begrenset til presens, men kan i tidligere tider ha vært brukt i både entall, flertall og i andre bøyningsgrader.
For eksempel: "je står på tâki" (jeg står på taket), men "je stôg på taket" (jeg sto på taket).
Bruken av dativ i Solungmålet er så godt som borte i dagligtalen, men er bevart i noen uttrykk.
For eksempel: "opp i vêri"

Artikkel

På solung blir ordene einn, ei og eitt brukt som artikkel. For eksempel einn gutt (en gutt), ei jinnte (ei jente) og eitt eieblekk (et øyeblikk).
I dagligtale blir artikkelen eitt sammentrukket til en kort i som for eksempel: «du liter vente'i lite eieblekk» eller «je har'i problem».
USA-mesterskapet i terrengløp 2019

USA-mesterskapet i terrengløp 2019 var den 129. utgaven av USA-mesterskapet i terrengløp. Mesterskapet ble arrangert i Tallahassee i Florida 2. februar 2019 og var USAs uttakningsstevne for VM i terrengløp 2019.
Stuping under Sentralamerikanske og karibiske leker 1938

Stuping under Sentralamerikanske og karibiske leker 1938. Stuping var en av flere sporter i de fjerde sentralamerikanske og karibiske leker som ble arrangert i Panama by i Panama i perioden 5. til 24. februar 1938. Det var fjerde gangen som stuping var med i de sentralamerikanske og karibiske leker. Det var fire øvelser, to for menn og to for kvinner.
Norsk forening for komponister og tekstforfattere

Historikk

NOPAs forløper Norsk Slagerkomponistforening ble stiftet i 1937 etter initiativ fra komponister som Kristian Hauger, Jolly Kramer-Johansen og Bjarne Amdahl. Foreningen skiftet navn til TONOs Populærkomponister i 1949 og senere til Foreningen Norske Underholdningskomponister (FNUK). I 1957 ble NOPA etablert som en paraplyorganisasjon for FNUK, TONOs Forfatterlag, Norsk Filmkomponistforening (alle tre TONO-foreninger) og Norsk Revyforfatterforening. Norsk Filmkomponistforening ble senere innlemmet i FNUK og i 1983 fusjonerte FNUK og TONOs Forfatterlag i det som i dag er NOPA.
Sersjant Stubby

«Sersjant Stubby» (født cirka 1916/1917-død 16. mars 1926) var en pitbull-lignende hund som ble første verdenskrigs mest dekorerte hund, herunder også den eneste hunden som gjennom sin krigsinnsats ble forfremmet til sersjant.
Stubby kan ha vært en blandingshund, kanskje mellom boston terrier og pitbull terrier. Noen kilder hevder imidlertid at han var en renavlet pitbull terrier, mens han i sitt minneord beskrives som en bull terrier.
Stubby ble funnet i 1917, i området rundt Yale University i USA, av John Robert Conroy, som tok ham med seg. Han lærte å marsjere sammen med Conroy, som til og med lærte Stubby å hilse. Da Conroy ble sendt til Frankrike med USS «Minnesota» ble Stubby smuglet ombord. Siden tjenestegjorde han sammen med Conroy i 26. infantridivisjonen (også kjent som 26th Yankee Division og 26th Maneuver Enhancement Brigade).
Stubby var med på fire offensiver og 17 slag i løpet av de 18 månedene han tjenestegjorde ved fronten. Han ble såret av en tysk granat i april 1918, men fikk hjelp og kom tilbake. Han ble også gasset, men lærte av dette og advarte siden soldatene om gassangrep, og reddet således mange liv. Stubby var også ansvarlig for at en tysk spion ble tatt til fange i Argonne. Etter krigen ble Stubby smuglet med tilbake til USA av Conroy.
Vel hjemme ble Stubby gjort til livslangt æresmedlem av American Legion, Røde Kors og YMCA. I 1921 ble han tildelt gullmedalje for sin krigsinnsats av Humane Education Society. I tillegg mottok Stubby en rekke andre utmerkelser.
Giovanni Inghirami

Bakgrunn

Giovanni Inghirami var bror til arkeologen Francesco Inghirami (1772-1846) og tilhørte samme slekt som Curzio Inghirami og den lærde humanist Tommaso Inghirami (1470–1516). Han trådte inn hos piaristene i en alder av 17 år.
Han begynte snart å undervise matematikk og filosofi ved piaristenes skoler. Blant hans studenter var den senere pave Pius IX. I 1805 reiste han til Milano for vitenskapelige studier.

Astronom

Inghirami, som var professor og forstander for observatoriet ved Ximenez-instittutet i Firenze og professor i astronomi ved Collegio San Giovannino der, ble kjent i hele Europa ved sine Effemeridi dell'occultazione delle piccole stelle sotto la luna (1809–1830) og Effemeridi di Venere et Giove all'uso dei naviganti, pel meridiano di Parigi (1821–1824), og utarbeidet et meget presist Carta geometrica della Toscana (1830).
Han publiserte også verker og artikler om hydraulikk, statikk og andre astronomiske emner, og elementære lærebøker innen matematikk og matematisk geografi.

Lederverv i piaristordenen

Han ble provinsialsuperior i sin presteorden, og senere dens generalsuperior, det vil si dens øverste leder. Han hans sviktende helse og hans forskertrang førte ham til å trekke seg fra sistnevnte verv etter en tid - han ville ikke lenger bo i Roma slik det embedet fordret. Derimot ble han ordenens generalvikar, og flyttet tilbake til Firenze. Selv om han da være nesten blind fortsatte han sin forskning der inntil nå måneder før sin død.
Franz I av Lothringen

Franz I, hertug av Lothringen-Mercœur, født 23. august 1517 i Nancy, død 12. juni 1545 i Remiremont, var den eldste sønn av Anton II av Lothringen og dennes kone Renée de Bourbon-Montpensier (1494–1539).
Franz var kun hertug i kort tid. Han arvet tittelen fra faren i 1544, men døde selv allerede året etter. Fra 1541 var han gift med Christine av Danmark, datter av Christian II og enke etter Francesco II Sforza. 
Egentlig skulle Franz ha giftet seg med Anna av Kleve, men den gamle avtalen ble aldri noe av. Hun giftet seg i stedet for med Henrik VIII av England.
Tordenfilm

Tordenfilm er et norsk produksjonsselskap for TV og film. Selskapet ble startet i 2003 av Eric Vogel, Jørgen Storm Rosenberg og Erik Richter Strand. Selskapet drives i dag av Vogel sammen med Kari Moen Kristiansen og Thomas Seeberg Torjussen.
Selskapet har blant annet produsert filmene Uno (2004), Den brysomme mannen (2006) og Kommandør Treholt & Ninjatroppen (2010) og TV-serien Koselig med peis som første gang ble vist på NRK1 vinteren 2010. Koselig med peis vant forøvrig fire priser under Gullruten 2011 og var nominert til ytterlige fem priser.
Sundås batteri

Sundås batteri, påbegynt i 1898 og ferdigstillet i 1900, er en befestning som ligger på Sundåsen i tidligere Stokke kommune, nå Sandefjord kommune, på vestsiden av Tønsbergfjorden i Vestfold. Batteriet ble  opprinnelig oppført for, sammen med Håøya fort, å beskytte innseilingen inn Vestfjorden for å hindre en angripende flåte å ta seg inn til Marinens opplagshavn i Melsomvik og videre inn til Tønsberg. Området bærer preg av også tidligere å ha vært brukt til fortifikatoriske formål, med spor etter eldre terrengtrapper og murkonstruksjoner fremdeles synlig.
Anlegget besto i sin tid av tre kanonstillinger, to utkikksposter, kommandostandplass, kruttmagasin, kaserne, brønner og selve veien opp til batteriet. Med unntak av kasernen så er disse bygningene og stillingene godt bevart den dag i dag og utgjør et flott turområde og en fin severdighet som minner om at Norge og Sverige ikke alltid har vært like gode naboer.
Kanonene var to 15 cm Krupp L/25 (midtre og søndre kanon) med rekkevidde rundt 10 000 m (altså godt og vel utenfor Stauper), begge hentet fra korvetten Ellida og én 12 cm Krupp L/25 (nordre kanon) med rekkevidde 9000 m (for å dekke Tjømekjæla og Vrengen sammen med Håøya). På deling med Håøya fort stod seks 8,4 cm feltkanoner og fire Hotchkiss mitraljøser.
Sundås ble opprettet som følge av en innstilling om forsvaret av Tønsbergsområdet levert av en kommisjon nedsatt ved kgl. res. av 11. juni 1891. Planleggingen av Sundåsbatteriet ble påbegynt i 1898 og batteriet sto i det vesentligste ferdig i 1900. Etter ferdigstillelsen ble batteriet innlemmet i det nyopprettede kystartilleriet. I forbindelse med unionsoppløsningen i 1905 ble det iverksatt en delvis mobilisering, noe som varte fram til 11. oktober da Tønsberg befestninger mottok ordre om demobilisering. 
På 1920-tallet ble fortet stilt i reserve og det ble etter dette aldri tatt i bruk igjen. Tidlig i andre verdenskrig ble kanonene fra Sundås demontert og flyttet til andre kystfort av den tyske okkupasjonsmakten. Området var disponert av forsvaret frem til 1962 da det kom istand en avtale med kommunen om tilsyn og vedlikehold og i 2005 ble batteriet solgt med fredningsklausul til Stokke kommune.
Squash under Asialekene 2006

Squash under Asialekene 2006. Squash var en av flere sporter under de femtende Asialekene som ble arrangert i Doha i Qatar i perioden 2. til 16. oktober 2006. Det var tredje gangen som squash var på programmet under Asialekene. Det var en singleturnering for damer og en for menn. Malaysia ble beste nasjon, de ant begge gullmedaljene.
Psapharoctes

Utseende

Middelsstore, kontrastrikt brun- og gråspraglete trebukker, forholdsvis tettbygde med kraftige bein. Antennene er omtrent så lange som kroppen. Pronotum er nærmest tønneformet med en kraftig pigg litt bakenfor midten av siden. Dekkvingene er litt tilspisset i spissen.

Levevis

Larvene lever i død ved.

Utbredelse

Slekten er kjent fra Fransk Guyana og Brasil.
NM i troppsgymnastikk 2017 for junior (TeamGym)

NM i troppsgymnastikk 2017 i TeamGym for junior ble arrangert 16. og 17. september 2017, i Kristiansand. Arrangør var Kristiansands Turnforening.
I konkurranseformen TeamGym konkurrerer lagene i frittstående, tumbling og trampett sammenlagt, i motsetning til nasjonale klasser, der det konkurreres i hvert enkelt apparat.
Det ble konkurrert i klassene herrer, kvinner og mix.
Naturbruk

Utdanningsløpet

Etter at du er ferdig med Naturbruk kan du gå videre med VG2 Landbruk og gartnernæring, VG2 Skogbruk, VG2 Anleggsgartner, VG2 Hest og Hovslager, VG2 Reindrift og VG2 Akvakultur. Naturbruk skiller seg fra de andre yrkesfaglige linjene ved at en kan velge et tredjeår, VG3 Studieforbredende Naturbruk , som er skreddersydd for elevene på linjen. Her vil de, om de valgte 5-timers naturfag fra studieforbredende utdanningsprogram istedenfor den vanlige 3-timers naturfagen på Yrkesfag, kunne få Generell Studiekompetanse, med et halvt tilleggspoeng for Naturbruk. Enkelte naturbruksskoler tilbyr også realfag som R1, R2, Kjemi 1+2, og Biologi 1+2 (Spesiell Studiekompetanse), for elever som ønsker høyere utdannelse som krever disse fagene, som vetrinær. Etter VG2 kan elevene også velge å gå ut i lære 2 år i sitt fag, for å oppnå fagbrev, eller ta VG3 Agronom. Om de ikke tok 5-timer naturfag på VG1 kan de velge VG3 Påbygg og få Generell Studiekompetanse.
Blokk (datalagring)

Innenfor informatikk, spesielt dataoverføring og datalagring, er en blokk, også kalt for en fysisk databank, en sekvens av byter og biter, som vanligvis inneholder et antall databanker, som er av en viss størrelse, vanligvis kalt blokkstørrelse. Blokklagrede data blir vanligvis lagret i et databuffer og lest og skrevet som en hel blokk av gangen. Blokklagring reduserer overhead og gjør håndteringen av datastrømmen raskere. For magnetbånd og Count key data reduserer det mengden med ekstern lagring som kreves for data. Blokklagring er næmest universelt anvendt på 9-spors magnetbånd, NAND flashminne og roterende media slik som disketter, harddisker og optiske disker.
Jarl Goli

Utdannelse

Jarl Goli er utdannet skuespiller ved Statens Teaterhøgskole og startet skuespillerkarrieren ved Den Nationale Scene i Bergen.

Film, TV og radio

Goli var i perioder ansatt i NRK, TVNorge, og han var programsjef i TV3. Videre har han vært kultursjef i Ullensaker kommune og nyhetsjournalist i NRK Oppland.

Annet

Jarl Goli har vært initiativtaker til en rekke frivillighetsprosjekter, blant annet Fredsnatt i Tønsberg domkirke og Operasjon Varm Vinter i Lillehammer i 1998 hvor han samarbeidet med Norges Røde Kors. Han er medlem av Den norske frimurerorden.
Jarl Goli har de siste årene arbeidet med gruppebygging og kommunikasjon ved å holde motivasjonsforedrag. 
Jarl Goli er separert fra Monika Goli Dypeng, som han har ett barn med. Fra tidligere forhold har Goli fire barn.
42. serierunde i GET-ligaen 2015/16

42. serierunde i GET-ligaen 2015/16 startet lørdag 27. februar 2016 2013 klokken 16 med Vålerenga mot Lillehammer, etterfulgt av Storhamar mot Stavanger klokken 18. Runden fortsatte med tre kamper søndag 28. februar: Frisk Asker mot Sparta Warriors, Kongsvinger mot Stjernen og Lørenskog mot Manglerud Star.
Jens Kildal

Liv

Han var elev ved Seminarium Scholasticum i 1720, og virket fra 1721 i Salten. Han giftet seg med Karen Arnesdatter, som selv var same. De eldste tekstene om samemisjonen oppgir at ekteskapet var taktisk motivert «for å vinne inngang blant samene», mens andre er skeptiske til dette resonnementet. Fra 1725 var han i Vesterålen, hvor han også var von Westens fullmektig i Nordland med særskilt oppdrag å føre tilsyn med misjonærene og skolemestrene.  Kildal var blant de samemisjonærene som sto lengst i tjenesten; han skal ha vært i Vesterålen/Lødingen inntil 1758. Deretter et års tid i Senja, og deretter muligens bosatt i Tysfjord til sin død. 
Brødrene Simon, Søren og Sigvard Kildal var også tilknyttet samemisjonen. Simon (1701-61) arbeidet i Saltdalen og Lyngen. Sigvard Kildal (1704–71) var misjonær i Ofoten fra 1729 og sogneprest i Kjøllefjord fra 1734; han skrev i 1730 en Efterretning om Finners og Lappers hedenske Religion.

Skrifter

Kildals hovedverk Afguderiets Dempelse er i form som en preken, og er tenkt som en veiledning til samemisjonærer og misjonens omgangsskolelærere, som en håndbok i arbeidet med å kristne samene. Teksten bygger dels på von Westens arbeid og notater, men også på egne observasjoner. Prekenen er datert 1730, men har fått noen senere tilføyelser, blant annet med henvisninger til en bok fra 1738. Prekenen er supplert med et appendix som skildrer von Westens misjonsreise: «handlende om Lector hr Thomas von Vestens arbeyde paa de aar 1722 og 1723 til Norlandenes og Trondhiems Amtes afgudiske lappers omvendelse, og om den store omvendelse, som der paa fuldte». 
Det er ulike oppfatninger om kildeverdien av Kildals beskrivelse: Just Qvigstad mente at Kildal hadde samlet inn et unikt selvstendig materiale, og selv var kilde for andre skrifter; mens Edgar Reuterskiöld mente at Kildal hentet det meste av sitt materiale fra von Westen.
Kildal skrev også en Beskrivelse af Runebommen.
Stortrollurt

Utbredelse og vekstmiljø

Skyggefulle steder i løv og blandingsnåleskoger, langs avløp. Utbredt nesten hele Europa. I Norge, kyststrøk fra Telemark til Hordaland, en rekke forekomster i Sogn og Fjordane.
Navigasjonssimulator

En navigasjonssimulator (ofte kalt ship/skipssimulator) er en simulator der man kan trene på oppgaver som navigatører pleier å utføre. En navigasjonssimulator kan gjøres realistisk ved bygging av tilbehør. Simulatorer blir ofte brukt i utdanning av sjøfolk, og trening av sjøfolk for å for eksempel kunne ta båter til en ny havn.

For hjemmebruk

Det finnes også noen få simulatorer for hjemmebruk, for eksempel to utgaver av Ship Simulator: SS 2006 og SS 2008. Også simulatorer for hjemmebruk fås kjøpt i Norge.
Rygg (Gloppen)

Rygg er et tettsted, eller bygdesenter, i Gloppen kommune i Sogn og Fjordane. Stedet ligger på sørsida av Gloppenfjorden, og danner sentert for Rygg krets, med beliggenhet for Rygg skole, bygdehuset Runnevang og kaianlegget på Ryggøyra. 
Rygg krets blir lokalt omtalt som Sørstranda, et samlenavn for området fra Arnestad ved Fitje i Bukta innerst i Gloppefjorden til Hestenesøyra mot vest ved fjordåpningen. Området har et tydelig skille mellom bebyggelsen ved fjorden og bebyggelsen på platået over. 
Til området hører to kirker. Severdigheten Gimmestad gamle kirke ligger på platåkanten mot øst for Rygg, mens den nyere Gimmestad kirke ligger ved fjorden.

Samferdsel

Langs hele sørstranda går riksvei 615 som transportåre mellom Sandane og Florø. Langs den øvre linja på sørstranda går fylkesvei 697, som strekker seg fra Fitje til Sande. Området har to byggefelt, ett på Arnestad og ett på Sande.

Næringsliv

Området er dominert av jordbruk, med melkeproduksjon som viktigste næring. Pelsdyroppdrett og sauehold er også sentrale næringer. Navn på gårder i området er blant annet Sande, Rauset, Ravnestad, Rygg, Gimmestad, Grov og Arnestad. I motsetning til på nordsida av fjorden, som er solvendt og god egnet for fruktdyrking, finnes det få fruktdyrkere på Sørstranda. Derimot er bærproduksjon, som jordbær og bringebær, vanligere på Sørstranda.
«Ivahola» er et avfallsdeponi for hele Nordfjord, og ligger i området vest mot Hestenesøyra.

«Sjedu»

«Sjedu» er et lokalt uttrykk som nyttes dialektisk for «ser du», og legges gjerne på i slutten av en setning. Uttrykket er så lokalt nyttet at folket fra Sørstranda kan omtales å være en «Sjedu». Utviklingslaget har valgt å spille på uttrykket og har gitt lagets nettside navnet, sjedu.no.
Blant noen personer er uttrykket blitt hengende som kallenavn, og en vandrehistorie forteller om en bonde som ble kalt Sjedu, som ikke likte at navnet gikk videre til sønnen. Han skal ha forklart dette på følgende måte: «At de kalla meg for Sjeduen, det er greit, sjedu, men at de kalla sonen min for Veslesjeduen, det likar eg ikkje, sjedu.»
Håkon Gullvåg

Liv og virke

Gullvåg begynte på Kunstskolen i Trondheim som 18-åring. Da hadde han allerede i fire år fått undervisning av Roar Matheson Bye. Den svenske kunstneren og læreren Georg Suttner ble hans første lærer på fulltid, fra 1977. Et gjennombrudd kom i 1981, da Nasjonalgalleriet kjøpte maleriet «Trehesten». Et annet gjennombrudd kom i 1983, med hans første utstilling i Galleri Dobloug, Oslo. Siden den gang har Gullvåg hatt en sentral plass på den norske kunstscenen. 
Han er især kjent for sin kirkekunst og for sine portretter av markante personer i Norge. Gullvåg har en stor portrettproduksjon, og arbeider med planer om et nasjonalt portrettgalleri. Hans første portretter ble malt i 1982, blant annet av skuespilleren Leif Jacobsen. Han skapte debatt med sine portretter av kong Harald V i 2000 og dronning Sonja i 2002. Etter hvert har han i alt malt 3 portretter av dronningen og 4 av kongen (per 2006). Han har portrettert en lang rekke kunstnere og samfunnstopper, og arbeider med en serie portretter av samtlige 300 paver. Hans portretter er med vanlige mål «uskjønne», men lykkes uvanlig ofte med å avbilde objektenes karakter og særpreg. Han lager ofte en hel serie portretter av samme person, som da han laget 12 versjoner av daværende Dagbladet-redaktør Arve Solstad, under tittelen 12 forsøk på et redaktørportrett (1995).
Gullvåg har arbeidet med kirkekunst siden 1995, med altertavlen i Seegård kirke, 1997, som det første større arbeide. og har laget bispekåpe til Nidaros biskop, og laget andre kirketekstiler og altertavler. Det vakte strid og debatt da han i 2005 ble invitert til å stille ut malerier i Nidarosdomen. Bildene var en kommentar og en replikk til domens glassmalerier.
Han har illustrert Oscar Wildes roman Bildet av Dorian Gray, og Knut Hamsuns roman Pan. Bildene til Pan ble først utgitt i en kunstmappe med 12 litografier, utgitt av den franske kunstforleggeren Eduoard Weiss til romanens 100-årsjubileum i 1994. Til Wilde har han også laget en maleriserie som replikk til Balladen om fengselet i Reading by. Sammen med Håkon Bleken laget han i 1997 en utvendig veggdekorasjon i Biskop Darres gt 10, Svartlamoen, i protest mot Trondheim kommunes planer om å sanere området.
Gullvåg har to atelier i Trondheim og ett på Ekely i Oslo, og pendler mellom de to byene ukentlig. Han er tilknyttet Galleri Ismene i Trondheim og Galleri Dobloug i Oslo. Han mottok Sør-Trøndelag fylkes kulturpris i 2000. 
I oktober 2010 åpnet Gullvåg utstillingen Terra Sancta i det franske kulturinstituttet i Damaskus. To av bildene, Invasion Tritych og The Flag, fremstiller israelske styrker i konflikt og ble uten Gullvågs samtykke etter to dager fjernet fra utstillingen av den franske ambassade.
Gullvåg ble i januar 2016 utnevnt til kommandør av St. Olavs Orden for «fremragende innsats som kunstner».
Nanxi (kinesisk opera)

Nanxi (forenklet kinesisk: 南戏; tradisjonell kinesisk: 南戲; Wade-Giles: Nan-hsi; også kalt Narm hei (南戲), eller på kantonesisk Naam⁴ hei³) er en tidlig form av kinesisk drama, utviklet fra gamle former for miming, sang og dans på Songdynastiets tid på 1100-tallet. Navnet betyr Sørlig drama. Formen ble først utviklet i og rundt Wenzhou i Sør-Kina. Ifølge Mingtidsdramatikeren Xu Wei begynte nanxistilen i keiser Guangzongs regjeringstid. Hans hovedstad var i Hangzhou, ikke veldig langt fra der nanxi skal ha oppstått.
Nanxi begynte ved kombinasjon av Song-skuespill med folkesang og ballader, med bruk av folkelig dagligtale. Sceneskiftene var hyppige.
På lignende måte som i vestlige operetter vekslet talte passasjer med vers (qu) til populære melodier. Profesjonelle skuespilletrupper fremførte nanxi i teakre som noen ganger kunne romme tusenvis av publikummere, ikke minst i riksthovedstaden Hangzhou. Nanxi utviklet seg senere til den mer komplekse dramatiske form kjent som chuanqi, og senere til kunqu, og dessuten var utgangspunkt for kantonesisk opera.
Nanxi hadde syv rolletyper, hvorav flere går igjen i senere former for kinesisk opera. Sheng (生, Shēng) er heroiske mannsroller, og Dan (旦, Dàn) heltinner. Mo (gamle menn), Jing (med bemalte ansikter), Chou (klovner), Wai og Hou (også kalt Tie) var mindre klart avgrensede typer. Rolletypene i senere former av kinesisk opera ble skarpere definert, men de lar seg se i tidligform i nanxi.
På grunn oa sitt direkte og tildels grove språk og likefrem litterære stil, ble ikke nanxi omtalt i samtidens historiografi og gikk i høy grad i glemmeboken blant de høylærdes forfatterskap etter midten av 1500-tallet. Av de svært mange nanxisyngespill som ble skapt, er det blitt overlevert til moderne tid bare 283 titler og 20 intakte tekster.
Dumaguete

Dumaguete er en by i Filippinene. Den er administrativ hovedstad for provinsen Negros Oriental i Visayas og har 131 377 innbyggere (folketelling 2015).
Byen er inndelt i 30 smådistrikt, barangayer, og samtligeeär klassifiserte som tettstedsdistrikt. Den er mest kjent for Silliman University, grunnlagt av amerikanske protestantisje misjonærer.
Universitetet i Calcutta

Universitetet i Calcutta er et offentlig universitet i den indiske byen Kolkata (tidligere Calcutta), grunnlagt 24. januar 1857. Det ble grunnlagt etter modell av University of London, og er blant de eldste universitetene i India i moderne tid.
I 2012 hadde universitetet 636 ansatte og rundt 16 000 studenter, med svært lik kjønnsfordeling blant studentene: 1016 menn per 1000 kvinner.
I India Todays rangering over universiteter i India, kom universitetet på tredjeplass i 2012, og andreplass i 2013.
Stakkevollan Idrettsforening

Fotball

A-laget i fotball spiller i 2012 i 4. divisjon, etter å ha rykket opp fra 5. divisjon i 2011. Stakkevollan har også et 2.lag, kjent som Stakkevollan Legends, som spiller i 6. divisjon.
Hal

Biografi

HAL ble signert av Rough Trade Records som en følge av en budrunde mellom flere store plateselskaper.
Bandets første singel «Worry About the Wind» ble sluppet i 2004. Den ble godt mottatt i media.
Etter en kort turné i England, Irland, Europa og Japan, gikk bandet tilbake til studio mot slutten av 2005.